Universis presentes litteras inspecturis, frater Petrus, gardianus Fratrum-Minorum apud Altissiod. commorantium, totusque ejusdem loci conventus, salutem et pacem. Noveritis nobilem ac venerabilem dominam Matildim, comitissam Nivernensem, nobis elemosinam concessisse et graciam infrascriptam. Matildis, comitissa Nivernensis, universis presentes litteras inspecturis, salutem. Notum vobis facimus quod nos concessimus Fratribus-Minoribus de Altissiodoro, locum illum qui dicitur Lafertez et de Brahanay, situm in justicia nostra apud Altissiodorum, ad habitandum et morandum quamdiu voluerimus et nobis placuerit, ita quod dicti fratres poterunt in eodem loco construere oratorium, et in eodem oratorio cum altaribus portalibus celebrare. Dictum, vero, oratorium facere dedicari, sive ibidem cimiterium benedici, vel dictum locum ampliare, ultra quod eis a nobis concessum est nullatenus poterunt sine nostra vel heredum nostrorum licencia speciali. Et sciendum quod omnem justiciam, quam in eodem loco habebamus, antequam eumdem locum dictis fratribus ad habitandum concessimus, si forte eos contingat de dicto loco recedere, post recessum eorum nobis et heredibus nostris in eodem loco integraliter retinemus. Ne igitur, etc. Datum, Altissiodori, anno Domini Mº CCº XLIIIº, die mercurii proxima post festum Omnium-Sanctorum.